ИНСТИТУТ ЗА РАТАРСТВО И ПОВРТАРСТВО, ИНСТИТУТ ОД НАЦИОНАЛНОГ ЗНАЧАЈА ЗА РЕПУБЛИКУ СРБИЈУ

ПОЗИВ ЗА ПРЕДАВАЧЕ ЗА ЕДУКАЦИЈУ САВЕТОДАВАЦА

**Радионица FADN 2**

**КАПИТАЛ И УПОТРЕБА КРЕДИТА НА ПОЉОПРИВРЕДНИМ ГАЗДИНСТВИМА НА ОСНОВУ FADN ПОДАТАКА**

На основу члана 22, став 1. Закона о обављању саветодавних и стручних послова у области пољопривреде, обука и усавршавање пољопривредних саветодаваца и пољопривредних произвођача, поред осталог, обухвата и организовање едукација-тренинга пољопривредних саветодаваца у сарадњи са домаћим и страним образовним и истраживачким институцијама и стручњацима.

Институт за ратарство и повртарство, „Институт од националног значаја за Републику Србију“ из Новог Сада, као овлашћена организација по решењу Министарства пољопривреде, шумарства и водопривреде број 003621184 2024 14840 003 000 000 001 од 24.01.2025. године, као и на основу Годишњег плана усавршавања пољопривредних саветодаваца и пољопривредних произвођача за 2025. годину, организује наведену едукацију.

На основу члана 50. Правилника о ближем уређењу планирања набавки, спровођења поступака набавки и праћења извршења уговора о набавкама бр. 64-2/3715 од 25.11.2020. године и члана 36. Статута Института за ратарство и повртарство директор доноси Одлуку о спровођењу поступка набавке услуга.

**Опис Радионице 2 – FADN**

Циљ *FADN* система јесте прикупљање и обрада података о расположивим средствима, приходима и расходима пољопривредних газдинстава, која су део репрезентативног узорка, чији је одабир заснован на критеријумима остварене стандардне вредности и типу производње, а све у циљу добијања информација на основу којих се могу пратити ефекти мера пољопривредне политике, развијати додатне услуге у оквиру пољопривредног саветодавства, као и омогућити извештавање газдинстава о њиховим економским показатељима, што им може помоћи у планирању и вођењу пословања.

Праћење резултата пословања пољопривредних газдинстава (индивидуална, предузећа, задруге) у дужем низу година је основа за унапређење пословања пољопривредног газдинства. Један од начина унапређења консалтинга за пољопривреднике је анализа структуре капитала којим располаже газдинство и употребе кредита ради убрзавања раста и ефикасности пословања газдинства. Након тога могуће је утврдити кредитну способност пољопривредног газдинства и проценити ризик од новог задуживања.

Пољопривредна газдинства кoja учествују у *FADN* мрежи oбeзбeђуjу податке који су адекватни да се сагледају: структура расположивог капитала, ликвидност, солвентност и кредитна способност газдинства. Повратна информација која се сваке године доставља пољопривредницима садржи податке из: биланса стања, биланса успеха, као и производне и економске индикаторе који указују на потенцијал за развој. Такав документ се може унапредити са низом додатних информација о начинима унапређења кредитне способности, солвентности и ликвидности.

Подаци добијени из *FADN* система, омогућавају генерисање извештаја о пословању за свако газдинство за трогодишњи период, уз поређење са резултатима других газдинстава која припадају истом типу и региону производње. Саветодавци Пољопривредне саветодавне и стручне службе (ПССС) могу значајно унапредити квалитет свог рада и информација које пружају пољопривредницима уз адекватан аналитички приступ и разумевање изградње и употребе кредита на газдинству.

 Eдукaциja би обухватила следеће области:

• Значај капитала, његове оптималне употребе и алокације на газдинству,

• Поређење различитих извора зајма и кредита,

• Дефинисање различитих типова зајма,

• Прилагођавање плана отплате зајма,

• Изградња и унапређивање кредитне способности (бонитета),

• Испитивање фактора који утичу на ликвидност и солвентност,

• Анализа повратне информације за неколико пољопривредних газдинстава са најзначајнијим типовима пољопривредне производње у циљу оцене њиховог бонитета:

* Поређење резултата са просеком групе сличних газдинстава у датој години
* Поређење резултата у три узастопне године за дато газдинство

• Генерисање конкретних информација за анализирана пољопривредна газдинства са предлогом мера за унапређење бонитета.

**Резултат едукације** - У циљу унапређења *FADN* система у Србији, неопходно је да се саветодавци теоријски и практично обуче за оцену бонитета пољопривредног газдинства на бази *FAD*N података.

 Током обуке саветодавци ће се упознати са изворима кредита и зајмова за пољопривредна газдинства, начинима прилагођавања плана отплате зајма и факторима који утичу на ликвидност и солвентност.

**Предвиђени број учесника и група:** Саветодавци из 22 ПССС, укупно 146 учесника (прва група: 32 саветодавца, у систему од 2022. године; друга и трећа група: 50-60 саветодаваца, укупно 114, у систему дужи низ година)

**Период:** IV квартал, један дан

**Локација:** На територији Републике Србије

**Задатак предавача:**

1. Израда презентација и одржавање предавања на тему
2. Израда едукативног материјала
3. Израда предлога агенде
4. Усаглашавање активости са организатором радионице

**Приликом избора предавача биће узети у обзир следећи критеријуми:**

* Висока стручна спрема (VIII степен)
* Радно искуство из области обухваћене радионицом
* Искуство у одржавању едукација и радионица

Пријаве са биографијом, доставити најкасније до **30. септембра 2025. године,** на следећу е-маил адресу: nemanja.mihailovic@nsseme.com или писаним путем на адресу Институт за ратарство и повртарство, Максима Горког 30, 21000 Нови Сад.

У разматарање ће се узимати само пријаве пристигле до назначеног рока.

За додатне информације можете се обратити Немањи Михаиловићу е-маил: nemanja.mihailovic@nsseme.com, тел. 064/828-6257 или Даниели Балтић е-маил: daniela.baltic@nsseme.com , тел. 064/820-5724.